Széllel szemben nem érdemes, tudod…
Szalonna | Augusztus&nbsp31, &nbspSzombat | 12:00
– Szervusz, Ferenc!
– Laci, te vagy az?
– Én hát, ki más?!
– Minden rendben? Úgy értem, jól mennek a dolgaid?
– Csak mint eddig. Te viszont rendesen lefogytál, pajtás. Fogyókúra?
– Nem, nem egészen, vannak gondok. De mindegy, gondolom úgysem érdekel, a múltkori miatt…
– Érdekelni érdekel, de pitizni nem fogok, hogy elmondd.
– Szóval van ez az ügy, hogy hát én mindenkivel jóban voltam, akivel kellett, mégis kiszorítottak a bizniszből az önkormányzatnál, aztán most nem mennek olyan jól a dolgok. Dehát látod..
– Látom, de ez még nem ok arra, hogy így elfogyj. Egészséged rendben?
– Ja, rendben. Dokim beutalt egy kivizsgálásra, csak nem tudják megmondani, hogy mi a bajom. Ne ijedj meg, rákom nincs, de étvágyam se. Fül-orr-gégész akart kivizsgálni, még a laboreredményeket se sikerült rendesen kielemeznie, áh inkább hagytam, elmentem magánba, de ott se lettem okosabb. Mondjuk szerintem tudom mi a bajom, de azt meg biztos hallottad.
– Nem tudok rólad semmit azóta se.
– Fiamat elütötte egy autó…
– Feri, nagyon sajnálom, igazán, segíthetek valamit?
– Nem tudsz, pajtás. Nem tudsz. Széllel szemben nem érdemes, tudod…
– Az aljegyző volt a hunyó, tudod a Szakáll.
– És? Ment a börtönbe, nem?
– Nem, még csak nem is nyomoztak.
– Nem értem!?
– Biztos érted. Gondolom, ment a telefon az örsre, a kapitány meg rögtön haptákba kapta magát. Sose a gerincességéről volt híres.
– De mit nem lehet ezen nyomozni? A gázolás, az gázolás.
– Ja, csak valami eljárási hiba miatt nem lehetett meggyanúsítani az aljegyzőt, vagy ilyesmi, nem értek ehhez.
– Na de, és aki a hibát vétette? Azzal mi lett? Kirúgták?
– Végre valami..
– Ne hamarkodd el, Laci. Azóta valami bűnügyi szakértő az önkormányzatnál, senki nem tudja, mit csinál, de jó él, az biztos.
– Na ne bassz, ez embertelen, ilyen nincs.
– De van. Ahogy mondtad, ahol Don Pintér a belügyér és Polt a legfőbb ügyész, ott lehet. Semmit nem tudtam tenni.
– Mi van a gyerekkel?
– Még mankózik, de rendbe jön.
– Az a lényeg. Akkor most jól jön a vállalkozásod, hogy jól tejel.
– Már nem tejel annyira. Mióta buktam az önkormányzati megrendeléseket, tudod, piacról kéne megélnem, az meg nem olyan könnyű.
– Feri, ha tudok bármit segíteni…
– Azért van még tartalék, de azt mondd meg, Laci, mit csináljak most?
– Te döntésed. Engedd el, vagy üssél rajtuk egyet.
– Üssek, de hogyan? Faszom se hisz a választásban, felét se tudod annak, ami ott megy. Jönnek át Ukrajnából szavazni, hozzám is 12-en voltak bejelentve. Nincs esély, pajtás, próbálom megúszni, hátha egyszer visszavesznek a bizniszbe.
– Ne hülyéskedj, Feri, a fiad, az egészséged…
– Valamiből meg kell élni, pajtás! Na szevasz, jön a polgi titkára, hátha össze tudunk ütni valamit.